text: Hun så lynet slå ned i naboens hus
  23 juli 2017 kl. 10.20
  To huse er søndag formiddag blevet ramt af et lyn. I Askov ved Vejen så Marianne Nielsen lynet slå ned i naboens hus.
  De store mængder regn over Syd- og Sønderjylland i dag har fået følgeskab af både lyn og torden. Danmarks Meteorologiske Institut har indtil videre registreret hundredevis af lyn over Danmark i dag, og det har haft konsekvenser for to huse. Det oplyser Syd- og Sønderjyllands Politi til TV SYD.
  På Ø. Skibelundvej i Askov ved Vejen og på Haderslevvej i Vojens er lyn slået ned i i alt to huse. Der er dog ikke sket nogen alvorlig skade, oplyser Mads Leervad Dammark, der er vagtchef ved Syd- og Sønderjyllands Politi.
  - Lynet er gået i elinstallationen i begge huse, og ingen af stederne har der været brand efter lynnedslaget, siger han.
  Huset på Ø. Skibelundvej i Askov har dog fået slået hul i taget og noget af udhænget. Her så Marianne Nielsen lynet slå ned i taget. 
  Hun skyndte sig over til nabohuset, som står tomt, fordi det er sat til salg. 
  - Der er flere stikkontakter, som er skudt ud af væggen, fortæller hun og viser TV SYD rundt.
  - På trappen til første sal lå en lampe, som havde hængt over trappen. På første salen var antennestikket ødelagt, og der havde været ild.
  
  Der regner kraftigt og lyner flere steder i det Syd- og Sønderjyske. Lyn er slået ned i 2 huse - heldigvis uden alvorlige skader. #politidk
  
  